Broj: 711-I-2200-Pp-408-22/23-05-23

Zagreb, 19. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznice Elizabete Kobeščak, OIB: ………………,** **članice Uprave - direktorice trgovačkog društva Veletržnica Opuzen d.o.o. do 15. studenoga 2022.**,na 28. sjednici održanoj 19. listopada 2023., donosi sljedeću

 **ODLUKU**

1. **Istodobnim obnašanjem dužnosti** **članice Uprave - direktorice trgovačkog društva Veletržnica Opuzen d.o.o. i članice Uprave – direktorice trgovačkog društva Veletržnica ribe Tribunj d.o.o.** **u razdoblju od 25. kolovoza 2015. do 24. prosinca 2021., obveznica Elizabeta Kobeščak, počinila je povredu članka 14. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11).**
2. **Za povredu ZSSI/11-a, opisanu pod točkom I. ove izreke, obveznici se izriče sankcija iz članka 42. stavka 1. točke 2. ZSSI/11, obustava isplate dijela neto mjesečne plaće u ukupnom iznosu od 265,44 eura[[1]](#footnote-1) (2.000,00 kuna) koja će trajati jedan mjesec, a izvršit će se u jednom mjesečnom obroku.**
3. **Istodobnim obnašanjem dužnosti članice Uprave - direktorice trgovačkog društva Veletržnica Opuzen d.o.o. i članice Uprave – direktorice trgovačkog društva Veletržnica ribe Tribunj d.o.o. u razdoblju od 25. prosinca 2021. do 20. travnja 2022., obveznica Elizabeta Kobeščak, počinila je povredu članka 18. stavka 1. ZSSI-a.**
4. **Za povredu ZSSI-a, opisanu pod točkom III. ove izreke, obveznici se izriče sankcija iz članka 48. stavka 1. točke 1. ZSSI-a, opomena.**

Obrazloženje

Povjerenstvo je po službenoj dužnosti dana 11. listopada 2022. otvorilo predmet protiv obveznice Elizabete Kobeščak, članice Uprave - direktorice trgovačkog društva Veletržnica Opuzen d.o.o. do 15. studenoga 2022., budući da je prilikom ažuriranja Registra obveznika te uvidom u podatke sudskog registra nadležnih trgovačkih sudova uočeno da navedena obveznica u imovinskoj kartici podnesenoj povodom stupanja na dužnost i u imovinskoj kartici podnesenoj povodom godišnje obveze podnošenja nije prijavila da je u isto vrijeme bila i članica Uprave – direktorica trgovačkog društva Veletržnica ribe Tribunj d.o.o. te je uvidom u djelomični povijesni izvadak sudskog registra utvrđeno da je ista obveznica bila članica Uprave – direktorica trgovačkog društva Veletržnica ribe Tribunj d.o.o. od 20. kolovoza 2015. do 20. travnja 2022.

U tijeku postupka izvršen je uvid u službenu bilješku od 7. listopada 2022., Registar obveznika, podatke sudskog registra nadležnih trgovačkih sudova, Registar trgovačkih društava u vlasništvu države te očitovanje obveznice od 14. kolovoza 2023.

Povjerenstvo je odlukom od 1. kolovoza 2023. u odnosu na obveznicu Elizabetu Kobeščak, članicu Uprave - direktoricu trgovačkog društva Veletržnica Opuzen d.o.o. do 15. studenoga 2022., utvrdilo postojanje pretpostavki za pokretanje postupka vezano za moguću povredu odredbe članka 14. stavka 1. ZSSI/11-a te odredbe članka 18. stavka 1. ZSSI-a.

Sukladno odredbi članka 42. stavka 1. ZSSI-a, Povjerenstvo je obveznicu dopisom od 1. kolovoza 2023. Broj: 711-I-1363-Pp-408-22/23-02-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest prema zaprimljenoj dostavnici zaprimila 9. kolovoza 2023. te se očitovala dopisom od 14. kolovoza 2023., koji je u Povjerenstvu zaprimljen 17. kolovoza 2023. pod Brojem: 711-U-6613-Pp-408-22/23-03-26, u kojem je navela da je 20. kolovoza 2015. od strane Skupštine društva Veletržnica ribe Tribunj d.o.o. imenovana članicom Uprave - direktoricom na određeno vrijeme na četiri godine i to kao volonter te da je tom prilikom nitko od članova trgovačkog društva Veletržnica ribe Tribunj d.o.o. (Republika Hrvatska, Općina Tribunj, Šibensko-kninska županija te ribarska zadruga Adria), a ni pravna služba nisu upozorili da bi trebala podnijeti prijavu Povjerenstvu niti da je u sukobu interesa zbog obnašanja volonterske dužnosti članice Uprave - direktorice. U očitovanju je obveznica također navela da joj je zadatak bio da pribavi svu potrebnu dokumentaciju za početak rada navedene veletržnice, ali kako je zgrada veletržnice izgrađena na pomorskom dobru, a koncesiju za navedeno pomorsko dobro je dobila lokalna ribarska zadruga Adria koja nije dozvolila ribarima koji nisu bili njihovi članovi pristanak i iskrcaj ribe u „njihovoj” ribarskoj luci, članovi društva su na skupštini održanoj 1. veljače 2018. donijeli odluku da društvo pod gore navedenim uvjetima ne može raditi te se donijela odluka da isto ide u likvidaciju, a obveznici da prestaje mandat. Obveznica napominje da joj nije poznato zašto je na trgovačkom sudu brisana tek 20. travnja 2022. jer od 1. veljače 2018. nema nikakve kontakte ni saznanja s navedenim društvom. S obzirom na navedeno, obveznica smatra da nema elemenata za pokretanje postupka jer ni na koji način nije bila, ni mogla biti u sukobu privatnog i javnog interesa jer nije dobivala plaću ni bilo koju drugu financijsku naknadu za svoj rad te zaključno napominje da trgovačka društva Veletržnica Opuzen d.o.o. i Veletržnica ribe Tribunj d.o.o. nisu imale nikakve poslovne ni druge veze pa ni odluke nikako nisu mogle utjecati od strane jednog ili drugog društva na njihov rad.

Uvidom u podatke sudskog registra Trgovačkog suda u Dubrovniku te u podatke dostavljene od strane tijela javne vlasti utvrđeno je da je trgovačko društvo Veletržnica Opuzen d.o.o. u stečaju brisano 6. ožujka 2023. zbog zaključenja stečajnog postupka koji je otvoren rješenjem istoga suda broj St-49/2022 od 15. studenoga 2022. Članovi navedenog trgovačkog društva bili su Grad Opuzen i Republika Hrvatska. Navedeno trgovačko društvo upisano je u Registar trgovačkih društava u vlasništvu države, kojeg ustrojava i vodi Povjerenstvo.

Elizabeta Kobeščak bila je upisana kao članica Uprave trgovačkog društva Veletržnica Opuzen d.o.o. od 25. kolovoza 2015. do 15. studenoga 2022. kada je otvoren stečajni postupak nad istim trgovačkim društvom.

Nadalje, uvidom u podatke sudskog registra Trgovačkog suda u Zadru - stalna služba u Šibeniku te u podatke dostavljene od strane tijela javne vlasti utvrđeno je da su članovi trgovačkog društva Veletržnica ribe Tribunj d.o.o. kako slijedi: Republika Hrvatska s 89,7% udjela, Općina Tribunj s 9,1% udjela, Šibensko-kninska županija s 0,6% udjela te Ribarska zadruga Adria s 0,6% udjela.

Elizabeta Kobeščak bila je upisana kao članica Uprave - direktorica trgovačkog društva Veletržnica ribe Tribunj d.o.o. od 20. kolovoza 2015. do 20. travnja 2022. kada je prestala biti članica Uprave odlukom članova društva.

Člankom 14. stavkom 1. ZSSI/11-a bilo je propisano da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Nastavno na sve navedeno, Povjerenstvo je utvrdilo da je obveznica Elizabeta Kobeščak za vrijeme važenja ZSSI/11-a istovremeno uz obnašanje javne dužnosti članice Uprave trgovačkog društva Veletržnica Opuzen d.o.o. obnašala i dužnost članice Uprave - direktorice trgovačkog društva Veletržnica ribe Tribunj d.o.o. i to u razdoblju od 25. kolovoza 2015. do 24. prosinca 2021., do kada je važio ZSSI/11, čime je počinila povredu članka 14. stavka 1. ZSSI/11-a.

Povjerenstvo je stoga donijelo odluku kao u točki I. izreke ove Odluke.

Člankom 42. ZSSI/11-a propisane su sankcije koje se mogu izreći za povredu odredbi navedenog Zakona. Stavkom 2. navedenog članka Zakona propisano je da, pored ostalog, za povredu odredbi članka 14. toga Zakona Povjerenstvo može izreći sankcije iz stavka 1. toga članka odnosno opomenu, obustavu isplate dijela neto mjesečne plaće i javno objavljivanje odluke Povjerenstva.

Člankom 44. stavkom 1. ZSSI/11-a propisano je da sankciju obustave isplate neto mjesečne plaće Povjerenstvo izriče u iznosu od 265,46 eura/2.000,00 kuna do 5.308,91 eura/ 40.000,00 kuna, vodeći računa o težini i posljedicama povrede Zakona.

Uzimajući u obzir okolnosti konkretnog slučaja, tj., dužinu trajanja povrede od 25. kolovoza 2015. do 24. prosinca 2021., Povjerenstvo je utvrdilo primjerenim obveznici za povredu odredbe članka 14. stavka 1. ZSSI/11-a izreći sankciju iz članka 42. stavka 1. točke 2. ZSSI/11, obustavu isplate dijela neto mjesečne plaće u ukupnom iznosu od 265,44 eura (2.000,00 kuna) koja će trajati jedan mjesec, a izvršit će se u jednom mjesečnom obroku.

Povjerenstvo je stoga donijelo odluku kao u točki II. izreke ove Odluke.

Također je utvrđeno da je obveznica Elizabeta Kobeščak istovremeno uz obnašanje javne dužnosti članice Uprave trgovačkog društva Veletržnica Opuzen d.o.o. obnašala i dužnost članice Uprave - direktorice trgovačkog društva Veletržnica ribe Tribunj d.o.o. u razdoblju od 25. prosinca 2021., kada je ZSSI stupio na snagu, do 20. travnja 2022. kada je prestala biti članica Uprave odlukom članova društva, čime je počinila povredu članka 18. stavka 1. ZSSI-a.

Povjerenstvo je stoga donijelo odluku kao u točki III. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja, tj., dužinu trajanja povrede od 25. prosinca 2021. do 20. travnja 2022., Povjerenstvo je utvrdilo primjerenim obveznici za povredu odredbe članka 18. stavka 1. ZSSI-a izreći sankciju iz članka 48. stavka 1. točke 1. ZSSI-a, opomenu.

Povjerenstvo je stoga donijelo odluku kao u točki IV. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obveznici.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Elizabeta Kobeščak, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana

1. Fiksni tečaj konverzije 7.53450 [↑](#footnote-ref-1)